**CYNULLIAD CYFYNGEDIG I ASSEMBLY RESTRICTED**

**Darperir cyfieithiad at ddefnydd y Panel yn unig l Translation provided for the Panel’s use only**

Canolfan ymchwil ryngddisgyblaethol ym Mhrifysgol Aberystwyth a lansiwyd yn 2016 yw Canolfan Wleidyddiaeth a Chymdeithas Cymru - WISERD@Aberystwyth, gyda’r nod o ddatblygu ein dealltwriaeth o wleidyddiaeth a chymdeithas gyfoes yng Nghymru yng nghyd-destun byd cydgysylltiedig, gan gefnogi a chyflawni gwaith ymchwil o safon byd-eang yn y gwyddorau cymdeithasol, a chyfrannu at wybodaeth gyhoeddus a dadleuon a datblygiad polisi yng Nghymru.

Mae’r Ganolfan yn adeiladu ar enw da Sefydliad Gwleidyddiaeth Cymru a Sefydliad Ymchwil, Data a Methodoleg Gymdeithasol ac Economaidd Cymru (WISERD) ym Mhrifysgol Aberystwyth, ac yn dwyn ynghyd ddaearyddwyr, gwyddonwyr gwleidyddol, seicolegwyr a haneswyr o’r Athrofa Daearyddiaeth, Hanes, Gwleidyddiaeth a Seicoleg yn ogystal â gwyddonwyr cymdeithasol o adrannau cysylltiedig sy’n ymddiddori yng Nghymru.

Mae’r ganolfan yn rhan o nifer o brosiectau ymchwil a ariennir gan gynghorau ymchwil a’r Undeb Ewropeaidd. Mae’r dystiolaeth yma yn tynnu yn bennaf ar brosiect Ganolfan Ymchwil Cymdeithas Sifil WISERD ar Iaith, Addysg a Hunaniaeth a ariennir gan yr ESRC http://www.wiserd.ac.uk/research/civil-society/individuals-institutionsand-governance/education-language-identity/. Mae’r prosiect hwn yn cyfweld disgyblion 16 oed+ mewn ysgolion a cholegau addysg bellach, a hyd yma wedi cynnal yr ymchwil mewn 4 ardal gyda 40 o gyfwelai gan eu holi ynghylch eu hunaniaeth gan gynnwys agweddau tuag at wleidyddiaeth, pleidleisio a Brexit.

**Crynodeb Gweithredol**

* Argymell ailosod lleiafswm oedran pleidleisio ar gyfer etholiadau i’r Cynulliad Cenedaethol i 16 oed.
* Ochr yn ochr â hyn, cyflwyno diwygiadau a ffurfioli trefniadau addysg ddemocratiaeth o fewn ysgolion i sicrhau ei fod yn cael ei addysgu i lefel fwy safonol.
* Ystyried cynyddu’r ddarpariaeth i hyrwyddo addysg ddemocrataidd hefyd o fewn y sector addysg anstatudol sy’n gweithio gyda phobl ifanc.
* Argymell cynyddu maint y Cynulliad i 80 aelod.
1. **Y lleiafswm oedran pleidleisio ar gyfer etholiadau i’r Cynullliad**

Mae’r gwaith ymchwil a amlinellir uchod yn tynnu sylw at y canfyddiadau canlynol:

* + Amlygir tueddiadau cyson ymysg pobl ifanc – rhai sy’n adlewyrchu ymchwil ehangach – sy’n dangos fod yna lefelau uwch o ddiddordeb mewn gwleidyddiaeth na fyddai’r disgwyl. Er bod lefel dda o wybodaeth am y system wleidyddol gan nifer o ohonynt, maent yn tueddu i fod yn ansicr ac â diffyg hyder am eu lefel dealltwriaeth am y broses wleidyddol.
	+ Yn yr ymchwil, mae dyhead clir wedi ei fynegi i gael y gallu i bleidleisio o 16 oed ymlaen. Mae cynnig y cyfle i bleidleisio i rai 16 oed yn Refferendwm yr Alban wedi codi disgwyliadau ymysg pobl ifanc. Yn ein hymchwil ni, mae nifer wedi mynegi siom (a weithiau deimladau cryfach) nad oedd cyfle iddynt bleidleisio yn y Refferendwm i adael yr Undeb Ewropeaidd.
	+ O osod 16 fel yr oedran pleidleisio ar gyfer etholiadau i’r Cynulliad, mae gofyn ymateb i’r diffyg hyder ac ansicrwydd presennol ymysg pobl ifanc yng Nghymru drwy gynyddu a ffurfioli’r addysg wleidyddol iddynt. Er y trefniadau penodol Cymreig sydd eisioes mewn lle o ran addysg bersonol a chymdeithasol a’r Fagloriaeth Gymreig, mae’r ymchwil yn awgrymu bod angen adolygu a diwygio i gynnig mwy o addysg ddemocrataidd a/neu ystyried cwricwlwm bywyd o fewn addysg statudol. Mae hyn yn golygu nid yn unig darparu mwy o wybodaeth i bobl ifanc ond hefyd rhoi’r cyfle iddynt drafod pynciau gwleidyddol ymysg ei gilydd. Golyga hefyd bod angen sicrhau ansawdd a chysondeb yr addysg ddemocrataidd hon.
	+ Rhaid nodi hefyd y modd mae’r sector addysg anstatudol yn darparu cyfleon sy’n meithrin pobl ifanc fel dinasyddion, sy’n cynnwys cyfleon i ddysgu ac i drafod gwleidyddiaeth a datblygu eu dealltwriaeth o’n trefniadau democrataidd. Dylid felly ystyried bod y capasiti digonol gan y sector hon o ran cyrff gwirfoddol sy’n gweithio gyda phobl ifanc a maes gwaith ieuenctid i gynnig y cyfleon hyn i bobol ifanc.
	+ Mae ehangu addysg democratiaeth yn y sectorau addysg statudol ac anstatudol yn gofyn am sicrhau hyfforddiant digonol i athrawon a gweithwyr ieuenctid er mwyn iddyn nhw hefyd fod yn hyderus yn trafod gwleidyddiaeth.

**Argymhelliad: Gosod 16 oed fel yr oedran pleidleisio mewn etholiadau i’r Cynulliad.**

**Argymhelliad: Diwygio a ffurfioli addysg ddemocrataidd a/neu ystyried cwricwlwm bywyd o fewn addysg statudol.**

**Argymhelliad: Ystyried cynyddu capasiti cyrff gwirfoddol sy’n gweithio gyda phobl ifanc a maes gwaith ieuenctid er mwyn iddynt allu hyrwyddo addysg ddemocrataidd.**

1. **Capasiti a maint y Cynulliad Cenedlaethol**

Mae’r achos dros gynyddu’r nifer o Aelodau yng Nghynulliad Cenedlaethol Cymru wedi bod yn amlwg ar draws nifer o ymchwiliadau i ddatganoli i Gymru, o Adroddiad Comisiwn Richard (2004) ymlaen. Mae nifer o’r ymchwiliadau hyn wedi tynnu sylw at oblygiadau’r niferoedd cyfyngedig o ran gallu’r Cynulliad Cenedlaethol i graffu yn ddigonol ar waith y corff gweithredol. Wrth i gymhwysedd deddfwriaethol y Cynulliad gynyddu, mae gallu’r Cynulliad i oruchwylio a chraffu wedi ei ymestyn i’r eithaf. Mae hyn yn enwedig o berthnasol yng nghyfnod gweithrediad Rhan 4 Deddf Llywodraeth Cymru 2006 gan godi pryder am faint pwyllgorau’r Cynulliad a’r gallu i graffu’n ystyriol ar ddeddfwriaeth. Dangosodd y dystiolaeth a gyflwynwyd i’r Comisiwn Silk Rhan II fod maint y Cynulliad yn fychan wrth gymharu gyda rhannau eraill o’r Deyrnas Unedig a hefyd gymhariaethau rhyngwladol.

Gyda’r paratoadau ar y gweill ar gyfer gweithrediad Deddf Cymru 2017, mae ehangu cymhwysedd deddfwriaethol pellach yn ei gwneud yn angenrheidiol i gynyddu maint y Cynulliad os yw’r corff i ymgymryd â’i ddyletswyddau deddfwriaethol a chraffu yn effeithiol. Mewn geiriau eraill, y mwyaf o bwerau a roddir i’r Cynulliad, mwyaf yw’r angen am y gallu i gyflawni’r cyfrifoldebau newydd yma.

Hyd yma, un o’r anawsterau craffu y bu’n rhaid i’r CCC ei wynebu gyda dim ond 60 o ACau yw’r modd mae sawl gweinidog sydd newydd adael y Llywodraeth wedi gorfod eistedd ar bwyllgorau polisi yn craffu ar gynigion a gyflwynwyd ganddynt hwy eu hunain pan oeddent yn rhan o’r Weithrediaeth. Cyfyd amgylchiadau fel hyn gan nad oes digon o aelodau ar y meinciau cefn i eistedd ar bob pwyllgor. Mae amgylchiadau fel hyn hefyd yn fygythiad difrifol i’r rhaniad rhwng y swyddogaethau gweithredol a deddfwriaethol sydd wrth galon unrhyw system wleidyddol ddemocrataidd.

Rhaid nodi hefyd fod cynyddu cymhwysedd deddfwriaethol y Cynulliad yn arwain at leihad ar swyddogaethau sydd gan Senedd San Steffan mewn meysydd datganoledig i Gymru. O’r herwydd, mae lle i ddadlau bod modd lleihau’r nifer o Aelodau Seneddol yn gyfochrog gyda chynyddu’r nifer o Aelodau Cynulliad, fel sy’n debygol beth bynnag o weithredu’r ‘Parliamentary Voting Systems and

Constituencies Act 2011’.

 **Argymhelliad: Fod maint y Cynulliad yn cynyddu o 60 i 80.**